Συντεταγμένες: 46°56′20.062″N 11°26′42.619″E﻿ / ﻿46.93890611°N 11.44517194°E﻿ / 46.93890611; 11.44517194

Το **Μπρέννερο** (ιταλικά: *Brennero*, προφέρεται: [ˈbrɛnnero]) ή **Μπρέννερ** (γερμανικά: *Brenner*, προφέρεται: [ˈbrɛnɐ]) είναι ιταλική πόλη 2.093 κατοίκων, στην Άλτα Βάλε Ίζαρκο, της αυτόνομης επαρχίας του Μπολτσάνο, στην περιφέρεια του Τρεντίνο-Άνω Αδίγης/Νότιο Τιρόλο.

Απέχει 83 χιλιόμετρα από το Μπολτσάνο και συνορεύει με τη Βαλ ντι Βίτσε, με το Βιπιτένο, με το Ράτσινες και με τους αυστριακούς δήμους του Γκσνιτς, Νόιστιφτ ιμ Στούμπαϊταλ και το Όμπερνμπεργκ αμ Μπρέννερ. Ο δήμος βρίσκεται εντός των ορίων της κοιλάδας Βαλ ντι Φλέρες, μια κοιλάδα που εκτείνεται από το δημοτικό διαμέρισμα του Κόλλε Ίζαρκο έως την κορυφή Μοντάρσο των Άλπεων. Το 79,39% του πληθυσμού μιλά Γερμανικά, το 20,29% Ιταλικά και το 0,31% Λαδινικά. Κατά το Μεσαίωνα το Μπρέννερο ήταν μια από τις πόλεις που είχαν δικαίωμα λειτουργίας αγοράς.

Ιστορία
-------

Η πρώτη αναφορά στην πόλη, γίνεται το 1221, με την ονομασία "*Oberes Mittewald*" και ακολουθούν,το 1288, η ονομασία "*Prenner*", το 1328, με την ονομασία "*ob dem Prenner*" και το 1600 με την ονομασία "*Brenner*". Η ονομασία πιθανόν να προέρχεται από τα αγροκτήματα Brenner της περιοχής, γνωστά από τον 13ο αιώνα και από τον αρχαίο λαό των Βρεύνων, για τους οποίους ο Στράβωνας στα «Γεωγραφικά» μας αναφέρει: *Οἱ δὲ Ὀυινδολικοὶ καὶ Νωρικοὶ τὴν ἐκτὸς παρώρειαν κατέχουσι τὸ πλέον· μετὰ Βρεύνων καὶ Γεναύνων, ἤδη τούτων Ἰλλυριῶν. Ἅπαντες δ' οὗτοι καὶ τῆς Ἰταλίας τὰ γειτονεύοντα μέρη κατέτρεχον ἀεὶ καὶ τῆς Ἐλουηττίων καὶ Σηκοανῶν καὶ Βοίων καὶ Γερμανῶν.*

Ο αρχαίος λαός των Βρεύνων έζησε στην Άλτα Βάλε Ίζαρκο και στις δύο πλευρές του περάσματος του Μπρέννερο, περιοχή η οποία κατά τους ρωμαϊκούς χρόνους ονομαζόταν «Vallis Vipitina». Κατά το δεύτερο αιώνα οι Ρωμαίοι κατασκεύασαν μια στρατιωτική οδό την εποχή των Μάρκου Αυρήλιου, Σεπτίμιου Σεβήρου και Καρακάλλα. Κατά τον τρίτο αιώνα ο κλάδος της *Via Claudia Augusta* που περνούσε από το Μπρέννερο, έγινε η πιο σημαντική οδός επικοινωνίας μεταξύ της Ιταλίας και της περιοχής του Δούναβη, αλλά με τις διάφορες βαρβαρικές επιδρομές ο ρόλος της άλλαξε ριζικά. Το 565 μ.Χ ο συγγραφέας Βανάντσιο Φορτουνάτο, κάνει αναφορά σε ένα μικρό ναό, αφιερωμένο στον Άγιο Βαλεντίνο, ρωμαϊκού ρυθμού, ο οποίος κατά το Μεσαίωνα μετατράπηκε σε γοτθικού ρυθμού και στη συνέχεια ανακατασκευάστηκε σε ρυθμό μπαρόκ. 

Η στρατηγική σημασία της περιοχής επιβεβαιώνεται από το γεγονός ότι μεταξύ 960 και 1530, 66 υψηλόβαθμα στελέχη της Αγίας Ρωμαϊκής Αυτοκρατορίας ταξίδεψαν μέσω του συγκεκριμένου περάσματος ως τη Ρώμη για να συναντήσουν τον Πάπα, μεταξύ των οποίων το 1154 ο Φρειδερίκος Α΄ Βαρβαρόσσα. Η περιοχή αποτέλεσε τόπο ζωτικής σημασίας κατά τη διάρκεια των Σταυροφοριών και το 1314 κατασκευάστηκε ένας νέος δρόμος, το Kuntersweg.

Η συνοριακή γραμμή στο Μπρέννερο και δίπλα η επιγραφή "*Το Νότιο Τιρόλο δεν είναι Ιταλία*"
Το 1414 η κομητεία του Τιρόλου δημιούργησε τελωνείο για τον έλεγχο των εμπορευμάτων, το οποίο έπαιξε καθοριστικό ρόλο στην κυκλοφορία των εμπορευμάτων προς την Ανατολή, τη Βενετία και τη Βόρεια Ευρώπη. Η αυτοκράτειρα Μαρία Τερέζα της Αυστρίας, το 1740, πραγματοποίησε βελτιωτικά έργα και ο παλιός δρόμος ανακαινίστηκε. Ο Γερμανός φιλόσοφος Γκαίτε, στις 8 Σεπτεμβρίου 1786, σε ένα από τα ταξίδια του στην Ιταλία πέρασε από το Μπρέννερο. Η πόλη ανέκτησε τη σημασία της, με την κατασκευή της σιδηροδρομικής γραμμής μεταξύ Ίνσμπρουκ και Μπολτσάνο, έργο το οποίο ξεκίνησε στις 23 Φεβρουαρίου 1864. Η Συνθήκη του Λονδίνου που υπογράφηκε στις 26 Απριλίου του 1915, παραχώρησε στην Ιταλία την περιοχή από το Τρέντο ως τη σήραγγα του Μπρέννερο και στις 10 Νοεμβρίου 1918, τα πρώτα ιταλικά στρατεύματα έφτασαν στην πόλη. Η Συνθήκη του Αγίου Γερμανού, η οποία υπογράφηκε στις 10 Σεπτεμβρίου 1919, θέσπισε τα κρατικά σύνορα στο Μπρέννερο και ο βασιλιάς Βίκτωρ Εμμανουήλ Γ', στις 12 Οκτωβρίου 1921, εγκαινίασε επίσημα τα νεά σύνορα.

Στις 18 Μαρτίου 1940 στο πέρασμα του Μπρέννερο πραγματοποιήθηκε η συνάντηση μεταξύ του Αδόλφου Χίτλερ και του Μπενίτο Μουσολίνι.

Στις 9 Σεπτεμβρίου 1966, αυτονομιστές της οργάνωσης «Απελευθερωτική Επιτροπή Νοτίου Τιρόλου(BAS)»(γερμαν:*Befreiungsausschuss Südtirol*), ανατίναξαν έναν σταθμό της Αστυνομίας Οικονομικού Εγκλήματος (ιταλ:*Guardia di Finanza* ). Η έκρηξη, που σημειώθηκε περίπου στις 11:15, είχε ως αποτέλεσμα το θάνατο τριών αστυνομικών, των Φράνκο Πετρούτσι, Χέρμπερτ Βόλγκερ και Μαρτίνο Κόσου. Το δικαστήριο του Μιλάνου αναγνώρισε τον ουσιαστικό ρόλο του αυτονομιστή Γκέοργκ Κλοτζ, τον οποίο καταδίκασε.

Έμβλημα
-------

Το έμβλημα θεσπίστηκε το 1906 και απεικονίζει στο αριστερό μέρος έναν μεταλλωρύχο που κρατάει ένα σφυρί στο δεξί του χέρι και μια λάμπα στο αριστερό του, σε ένα καταπράσινο βουνό με κόκκινο φόντο και στο άλλο μέρος απεικονίζει τρία χρώματα: ασημί, μπλε και χρυσό. Ο μεταλλωρύχος συμβολίζει τη μακρόχρονη δραστηριότητα εξόρυξης, που υπήρχε στην περιοχή του Μπρέννερο. Το τρίχρωμο μοτίβο συμβολίζει τα χρώματα των οικοσήμων που κοσμούσαν τα τοπικά αγροκτήματα.

Οικονομία και δραστηριότητες
----------------------------

Το εμπορικό κέντρο του Μπρέννερο
Οι κάτοικοι έχουν ως κύρια ασχολία το εμπόριο, τον τουρισμό, τη γεωργία και τις εργασίες μεταποίησης. Ο πρωτογενής τομέας έχει ως βάση την εκτροφή βοοειδών, χοίρων, προβάτων, αιγών, αλόγων και πουλερικών.

Το Μπρέννερο συγκαταλέγεται ανάμεσα στις 50 ιταλικές πόλεις με το χαμηλότερο ποσοστό ανεργίας και ανάμεσα στους 150 δήμους(σε σύνολο 8094) με το υψηλότερο κατά κεφαλήν εισόδημα. Το κατά κεφαλήν εισόδημα των κατοίκων ανέρχεται στα 23.731 €. Το Νοέμβριο του 2007, άνοιξε στα σύνορα ένα εμπορικό κέντρο, με σκοπό να ενισχύσει την αγορά, που μετά το άνοιγμα των συνόρων είχε υποστεί οικονομική καθίζηση. Ορισμένοι πολιτικοί κύκλοι είχαν παρουσιάσει προτάσεις για τη μετατροπή του Μπρέννερο σε ελεύθερη οικονομική ζώνη, πράγμα το οποίο τελικά δεν έγινε δεκτό.

Πρόσβαση και μεταφορές
----------------------

Το Μπρέννερο είναι η αφετηρία του αυτοκινητόδρομου A22, ο οποίος συνδέει το Ίνσμπρουκ με την Μόντενα. Ο δρόμος που διέρχεται από τη σήραγγα του Μπρέννερο αποτελεί μέρος ενός μεγαλύτερου αυτοκινητοδρόμου, της Ευρωπαϊκής οδού E45. Ο συγκεκριμένος δρόμος ξεκινά από το Καρεσουάντο, στη Σουηδία και φθάνει έως τη Γέλα της Σικελίας και καλύπτει μια απόσταση 4.920 χιλιομέτρων.

Η σιδηροδρομική γραμμή (ιταλ. *Ferrovia del Brennero*, γερμ. *Brennerbahn*) κατασκευάστηκε το 1867 και ένωσε την πόλη του Μπρέννερο με το Μπολτσάνο. Αποτελεί τμήμα της μεγάλης γραμμής που ενώνει το Ίνσμπρουκ με τη Βερόνα. Η γραμμή διατρέχει την κοιλάδα Άλτα Βάλε Ίζαρκο, ανεβαίνοντας το πέρασμα του Μπρέννερο, συνεχίζει στη Βάλε Ίζαρκο μέχρι την πόλη του Μπολτσάνο και από εδώ, διατρέχει την κοιλάδα του Αδίγη και φτάνει στο Ροβερέτο για να καταλήξει στη Βερόνα.

Κατά τη διάρκεια του Β΄ Παγκοσμίου Πολέμου στον σιδηροδρομικό σταθμό της πόλης πραγματοποιήθηκαν συναντήσεις μεταξύ Χίτλερ και Μουσολίνι συνήθως σε βαγόνι στο τρένο του πρώτου.

Κλίμα
-----

Το κλίμα της περιοχής χαρακτηρίζεται από πολύ κρύους χειμώνες και ιδιαίτερα δροσερά καλοκαίρια.

| 2011 | Ιαν | Φεβ | Μαρ | Απρ | Μάι | Ιουν | Ιουλ | Αυγ | Σεπ | Οκτ | Νοε | Δεκ |
| --- | --- | --- | --- | --- | --- | --- | --- | --- | --- | --- | --- | --- |
| Μέγιστη θερμοκρασία (°C) | 0 | 2 | 6 | 10 | 15 | 19 | 21 | 21 | 18 | 12 | 5 | 0 |
| Ελάχιστη θερμοκρασία (°C) | -9 | -7 | -4 | 0 | 4 | 7 | 9 | 9 | 6 | 2 | -3 | -8 |

Φωτογραφίες
-----------

* Το δημοτικό διαμέρισμα του Κόλλε Ίζαρκο.Το δημοτικό διαμέρισμα του Κόλλε Ίζαρκο.
* Ο σιδηροδρομικός σταθμός του Μπρέννερο.Ο σιδηροδρομικός σταθμός του Μπρέννερο.
* Το πέρασμα του Μπρέννερο.Το πέρασμα του Μπρέννερο.

Βιβλιογραφία
------------

* (Γερμανικά) Engelbert Auckenthaler, *Geschichte der Höfe und Familien des obersten Eisacktals - Brenner, Gossensaß, Pflersch* (Schlern-Schriften, 96), Innsbruck, Wagner, 1953.
* *Grande Dizionario Enciclopedico*, Unione Tipografico - Editrice Torinese, 1962
* *Guide d'Italia: Trentino Alto Adige*, Editrice TCI, 1976
* (Γερμανικά) Hugo Penz, *90 Jahre Brennergrenze - zur Bedeutung der Grenze für regionale Differenzierungsprozesse in der Brennergegend von der Teilung Tirols (1919) bis zur gegenwärtigen Zusammenarbeit im Rahmen der EU*, in «Mitteilungen der österreichischen geographischen Gesellschaft», 150 (2008), pp. 75–98.
* Wittfrida Mitterer (a cura di), *Con-fine Brennero*, Bolzano, Editrice Athesia, 2006, ISBN 88-8266-410-4
* (Γερμανικά) Harald Kofler (a cura di), *Die Flurnamen der Marktgemeinde Brenner*, Brunico, Bildungsausschuss Gossensaß, 2010. (con ricchissima ortofotografia)
* RFI S.p.A. *Fascicolo Linea 42 (Brennero–Bolzano)*
* RFI S.p.A. *Fascicolo Linea 43 (Bolzano–Verona)*
* *La ferrovia da Verona a Monaco di Baviera*, Edoardo Mori, Calosci Editore
* Laura Facchinelli, *La ferrovia Verona - Brennero. Storia della linea e delle stazioni nel territorio*. Bolzano, Athesia, 1995.

Παραπομπές
----------

1. ↑  www.klimabuendnis.org/nc/kommunen/das-netzwerk.html.
2. ↑  «Superficie di Comuni Province e Regioni italiane al 9 ottobre 2011». Εθνικό Ινστιτούτο Στατιστικής της Ιταλίας. Ανακτήθηκε στις 16  Μαρτίου 2019.
3. ↑  «Popolazione Residente al 1° Gennaio 2018». Εθνικό Ινστιτούτο Στατιστικής της Ιταλίας. Ανακτήθηκε στις 16  Μαρτίου 2019.
4. ↑  (Ιταλικά) AA. VV. Dizionario di toponomastica. Storia e significato dei nomi geografici italiani, Milano, GARZANTI, 1996, p. 33.
5. ↑  Ripartizione linguistica (gruppi principali),Fonte: Astat informazioni Nr. 17 - agosto 2002.
6. ↑  AA.VV. Nomi d'Italia. Novara, Istituto Geografico De Agostini, 2004
7. ↑  Egon Kühebacher, Die Ortsnamen Südtirols und ihre Geschichte, vol. 1, Bolzano, Athesia, 1995, p. 59. ISBN 88-7014-634-0
8. ↑  Grande Dizionario Enciclopedico, Unione Tipografica - Editrice Torinese, 1962
9. ↑  Guide d'Italia, Trentino Alto Adige, Edizioni TCI, 1976
10. ↑  Con-fine Brennero, Editrice Athesia, 2006, ISBN 88-8266-410-4
11. ↑  Hitler meets Mussolini at the Brenner Pass
12. ↑  Ιστορικό ντοκουμέντο της συνάντησης Χίτλερ-Μουσολίνι
13. ↑  «Vittime del Terrorismo:Schede/1966/VOLGGER». Αρχειοθετήθηκε από το πρωτότυπο στις 30 Απριλίου 2012. Ανακτήθηκε στις 1 Αυγούστου 2012.
14. ↑  IL TERRORISMO IN ALTO ADIGE 1956/1976
15. ↑  «Heraldry of the World: Brennero». Αρχειοθετήθηκε από το πρωτότυπο στις 14 Μαΐου 2011. Ανακτήθηκε στις 1 Αυγούστου 2012.
16. ↑  Origini e Simbologia dello Stemma
17. ↑  ↑ italiapedia,Βrennero
18. ↑  Mappe, analisi e statistiche sul tessuto economico e produttivo,Comune di BRENNERO.
19. ↑  Brennero zona franca: mozione bocciata[*νεκρός σύνδεσμος*]
20. ↑  Autostrada del Brennero-Brennerautobahn
21. ↑  United Nations Economic Commission for Europe, Inland Transport Committee (2005-07-19). "Road Transport Infrastructure. European Agreement on Main International Traffic Arteries (AGR). Consideration of new proposals for amendments to Annex I to the AGR (TRANS/SC.1/2005/3)" (PDF). United Nations Economic and Social Council. Retrieved 2007-05-28.
22. ↑  Clima Brennero - Medie climatiche

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Μπρέννερο** |

* Επίσημη ιστοσελίδα του Δήμου του Mπρέννερο
* Webcam από τον αυτοκινητόδρομο του Μπρέννερο

|  |  |  |  |  |  |  |
| --- | --- | --- | --- | --- | --- | --- |
| 

| π • σ • ε
 Δήμοι της Αυτόνομης Επαρχίας του Μπολτσάνο |
| --- |
|  |
| 
Αλντίνο · Αντριάνο · Αντερίβο · Αππιάνο σουλλα Στράντα ντελ Βίνο · Αβελένγκο · Μπαντία · Μπαρμπιάνο · Μπολτσάνο · Μπράιες · Μπρέννερο · Μπρεσσανόνε · Μπροντζόλο · Μπρούνικο · Κάινες · Καλντάρο σουλλα Στράντα ντελ Βίνο · Κάμπο ντι Τρενς · Κάμπο Τούρες · Καστελμπέλλο-Τσάρντες · Καστελρόττο · Τσέρμες · Κιένες · Κιούζα · Κορνέντο αλλ'Ιζάρκο · Κορτάτσα σουλλα Στράντα ντελ Βίνο · Κορτίνα σουλλα Στράντα ντελ Βίνο · Κορβάρα ιν Μπαντία · Κουρόν Βενόστα · Ντομπιάκο · Ένια · Φάλτσες · Φιέ αλλο Σιλιάρ · Φορτέτσα · Φουνές · Γκάις · Γκαργκατσόνε · Γκλορέντσα · Λα Βάλλε · Λάτσες · Λαγκούντο · Λαϊόν · Λάιβες · Λάνα · Λάζα · Λαουρένιο · Λουζόν · Μαγκρέ σουλλα Στράντα ντελ Βίνο · Μάλλες Βενόστα · Μαρέμπε · Μαρλένγκο · Μαρτέλλο · Μέλτινα · Μεράνο · Μονγκουέλφο-Τέζιντο · Μοντάνια · Μόζο ιν Πασσίρια · Νάλλες · Νατούρνο · Νατς-Σάβες · Νόβα Λεβάντε · Νόβα Πονέντε · Όρα · Ορτιζέι · Παρτσίνες · Πέρκα · Πλάους · Πόντε Γκαρντένα · Ποστάλ · Πράτο αλλο Στέλβιο · Πρεντόι · Προβές · Ρατσίνες · Ραζούν-Αντερσέλβα · Ρενόν · Ριφιάνο · Ρίο ντι Πουστερία · Ροντένγκο · Σαλόρνο σουλλα Στράντα ντελ Βίνο · Σαν Κάντιντο · Σαν Τζενέζιο Ατεζίνο · Σαν Λεονάρντο ιν Πασσίρια · Σαν Λορέντσο ντι Σεμπάτο · Σαν Μαρτίνο ιν Μπαντία · Σαν Μαρτίνο ιν Πασσίρια · Σαν Πανκράτσιο · Σάντα Κριστίνα Βαλγκαρντένα · Σαρεντίνο · Σένα · Σέλβα ντεϊ Μολίνι · Σέλβα ντι Βαλ Γκαρντένα · Σενάλε-Σαν Φελίτσε · Σενάλες · Σέστο · Σιλάντρο · Σλουντέρνο · Στέλβιο · Τερέντο · Τερλάνο · Τερμένο σουλλα Στράντα ντελ Βίνο · Τέζιμο · Τίρες · Τιρόλο · Τρόντενα νελ πάρκο νατουράλε · Τούμπρε · Ούλτιμο · Βάντενα · Βαλ ντι Βίτσε · Βαλντάορα · Βάλλε Αουρίνα · Βάλλε ντι Καζίες · Βαντόιες · Βάρνα · Βελτούρνο · Βεράνο · Βιλλαμπάσσα · Βιλλάντρο · Βιπιτένο |  |
|  |
| 
**Δήμοι του Τρεντίνο-Άλτο Άντιτζε** |

 |

|  |  |
| --- | --- |
| 

|  |
| --- |
| * Πύλη:Γεωγραφία
* Πύλη:Ιταλία
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 52145602393701361490
* LCCN: n2020012523
* GND: 10151007-X
* NKC: ge1120219

 |

 |